《翁媪叹》
宋代·赵汝燧

旱曦赫空岁不熟，炊甑飞尘煮薄粥。翁媪饥雷常转腹，大儿薄薄小儿哭。

愁死未死此何时，县道赋不遗毫釐。科胥督欠烈星火，诟言我已遭榜笞。

壮丁偷身出走避，病妇抱子诉下泪。掉头不恤尔有无，多寡但照帖中字。

盘鸡岂能供大嚼，杯酒安足直一醉。沥血祈哀容贷纳，拍案邀需仍痛詈。

百请幸听去须臾，冲夜搥门谁叫呼。后胥复持朱书急急符，预借明年一年租。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。